祭見首座
作者：釋善珍
朝代：宋

paragraphs: 佛法下衰，衆魔崢嶸。
如虎而祴，白晝市行。
晚交得君，如黄河清。
君與予談，洞見底裏。
予建一事，君曰可紀。
予出一辭，君曰入理。
狂猘狺狺，嗾之者誰。
君躡予足，怒形于辭。
古有徇義，捨父背師。
曷不千指，曷不百歲。
神祐靡專，貴姦壽悖。
謂天昭昭，天實茫昧。
君素清苦，簡潔自持。
如政黄牛，標韻過之。
有德操才，得疾亦奇。
浮華眼前，道義千古。
昔有微言，噤不敢吐。
含哀以告，君必領悟。